<p style="text-align: center;"><a href="http://www.thoughtforaction.org/wp-content/uploads/2013/02/elliniko660_1.jpeg">
<img class="aligncenter" alt="Ελληνικό" src="http://www.thoughtforaction.org/wp-content/uploads/2013/02/elliniko660_1.jpeg" width="660" height="300" /></a></p>
Συγγραφέας: RE+D Magazine
<div>

Μια πρώτη επίσημη καταγραφή της ακίνητης περιουσίας που κατέχει το δημόσιο, παρέδωσε στον υπουργό Οικονομικών, η ΕΤΑΔ Α.Ε., δηλαδή η πρώην ΚΕΔ που διαχειρίζεται το χαρτοφυλάκιο. Η εικόνα για την αξιοποίησης της δημόσιας ακίνητης περιουσίας δεν είναι, πάντως, και τόσο ενθαρρυντική για το τι θα μπορούσε να αποδώσει. Είναι χαρακτηριστικό ότι στο κρατικό χαρτοφυλάκιο, με βάση το νομικό καθεστώς βρίσκονται συνολικά 71.244 ακίνητα.

Ωστόσο:
<ul>
	<li>Μόνο τα 9.786 ή το 13,74% είναι ελεύθερα, επομένως, μόνον αυτά θα μπορούσαν να αξιοποιηθούν άμεσα και χωρίς να υπάρξει εμπλοκή από κανέναν.</li>
	<li>16.230 ακίνητα ή το 22,78% θεωρούνται για την επίσημη πολιτεία άγνωστα, κάτι που σημαίνει ότι υπάρχουν ακόμη και σήμερα ελλιπή στοιχεία τόσο για την ακριβή θέση όσο και για το μέγεθος του ακινήτου.</li>
	<li>Καταπατημένα είναι τα 4 στα 10 ακίνητα. Συγκεκριμένα, σύμφωνα με τα στοιχεία, 28.292 ακίνητα ή το 39,71% του συνόλου είναι κατεχόμενα.</li>
	<li>Το κράτος έχει παραχωρήσει 8.819 ακίνητα ή 12,38% του συνόλου. Πρόκειται κυρίως για περιουσία που έχει περάσει στα χέρια δήμων ή ακόμη και ιδιωτών.</li>
	<li>Ειδικής φύσεως (δηλαδή με πολλές δυσκολίες εκμετάλλευσης) είναι 3.476 ακίνητα ή το 4,88%.</li>
	<li>Αμφίβολης ιδιοκτησίας είναι 1.697 ή το 2,38%.</li>
	<li>Μερικώς ελεύθερα είναι 1.440 ή 2,02%.</li>
	<li>Μισθωμένα είναι μόλις 744 ή 1,04%</li>
</ul>
Σύμφωνα με παλαιότερη μελέτη του επιστημονικού συνεργάτη του ΙΣΤΑΜΕ, Β. Μαγκλάρα, συνήθως τα καταπατημένα ή παραχωρημένα ή ήδη μισθωμένα είναι τα ακίνητα με την υψηλότερη αξία χρήσης.

Η έκθεση της ΕΤΑΔ

• Σύμφωνα με την έκθεση που παρέδωσε στον Γ. Στουρνάρα η ΕΤΑΔ Α.Ε. η συνολική δημόσια περιουσία έχει έκταση 3.423.388.437 τ.μ.
• Από αυτά, 1 στα 4 ή το 24,76% (περίπου 848 χιλ. τ.μ.) έχει ήδη παραχωρηθεί και μόλις το 19,32% της συνολικής έκτασης (δηλαδή 661 χιλ. τ.μ.) είναι ελεύθερο προς αξιοποίηση.
• Αγνωστες είναι επιφάνειες 611 χιλ. τ.μ. ή το 17,88% και μερικώς ελεύθερα περίπου 600 χιλ. τ.μ.
• Κατεχόμενα από ιδιώτες είναι 403 χιλ. τ.μ. ή το 11,78% ενώ μισθωμένα είναι 153 χιλ. τ.μ.

Σε ότι αφορά την κατανομή που έχει γίνει στα ακίνητα που διαχειρίζεται η πρώην ΚΕΔ (ΕΤΑΔ Α.Ε.) ανά επιφάνεια σε τετραγωνικά μέτρα παρατηρούνται τα εξής:

Τα περισσότερα ακίνητα, δηλαδή 35 χιλιάδες ή το 46,87% έχουν επιφάνεια από 1.000 έως 10.000 τ.μ. ακολουθεί η κατηγορία 100-1.000 τ.μ. όπου βρίσκονται 23.771 ακίνητα ή το 31,61%. Συνολικά δηλαδή το 78,48% ή 8 στα 10 ακίνητα του δημοσίου έχουν επιφάνεια από 100 έως 10.000 τ.μ. Εντυπωσιακό είναι το στοιχείο ότι 1.543 ακίνητα έχουν επιφάνεια πάνω από 100.000 τ.μ. (100 στρέμματα) και σε πλήθος είναι μόλις το 2,05% του συνόλου. Όμως, αυτή η κατηγορία καλύπτει το 91% της συνολικής έκτασης. Πολύ μικρά ακίνητα, δηλαδή από 0 έως 100 τ.μ. το κράτος έχει 7.856 ή το 10,45%.

Συνολικά η δημόσια ακίνητη περιουσία έχει επιφάνεια 3,5 εκατ. στρέμματα. Τα 3,2 εκατ. στρέμματα είναι στην κατηγορία από 100 στρέμματα και πάνω. Στη δεύτερη θέση είναι η κατηγορία 10 έως 100 στρέμματα με τη συνολική επιφάνεια να ανέρχεται σε 179.766.056,05 τ.μ.

Το ελληνικό δημόσιο κατέχει 20.601 αγροτεμάχια με έκταση 594.103.086 τ.μ. Σ' αυτά θα πρέπει να προστεθούν κι άλλα 11.746 αγροτικά ακίνητα με επιφάνεια 176.341.828 τ.μ.

Τα αστικά εντός σχεδίου, που έχουν και τη μεγαλύτερη αξία, είναι 5.941 με έκταση 13.450.800 τ.μ. Υπάρχουν όμως και αστικά εκτός σχεδίου (2.131 ακίνητα), αστικά εντός σχεδίου - παράκτιες ζώνες (62) και αστικά (5.941 ακίνητα). Το δημόσιο διαθέτει ακόμη 538 αρχαιολογικούς χώρους, 29 ιστορικά κέντρα πόλεων (παραδοσιακά) και 13 οικισμοί.

Οι βοσκότοποι είναι 1.294 αλλά έχουν έκταση 558.507.596 τ.μ. και σίγουρα πολλοί από αυτούς χρησιμοποιούνται χωρίς να πληρώνεται ούτε ένα ευρώ.

Επίσης, το δημόσιο έχει και 623 δάση με έκταση 556.768.218 τ.μ. Υπάρχουν ακόμη 98 έλη-τέλματα, 151 λιβάδια, 302 παραθαλάσσιες εκτάσεις, 813 παλαιοί αιγιαλοί, 64 παράκτιες ζώνες, 7 παράκτιες ζώνες γεωργικής γης, 224 παρόχθια-παραλίμνια ακίνητα.

Στα ενδιαφέροντα που μπορεί να βρει κανείς είναι ότι το χαρτοφυλάκιο περιέχει 9 παραλιακούς δρόμους, 17 παράκτιες ζώνες τουρισμού-παραθερισμού, 2 υγροβιότοποι και 880 χέρσα ακίνητα και 597 νησιά και βραχονησίδες.

(Πηγή: http://www.ered.gr/gr/blogInside.php?art=25572)<a href="http://www.thoughtforaction.org/wp-content/uploads/2013/02/elliniko660_1.jpeg">
</a>

</div>